Estilo di kanchi

**Estilo di kanchi** (ingles: *Gingerbread*) ta un estilo arkitektóniko ku ta konsistí di dòrnamentu di karpinteria ku parse kanchi. 

E término *Gingerbread* a wòrdu adaptá pafó di Karibe den añanan 1950 pa turistanan merikano ku a kompará e dekorashon arkitektóniko ku arkitektura di era viktoriano (1837–1901) na Estádonan Uní di Amérika.

## Karakterístika
E kanchi ta ambos dekorativo i funshonal riba elementonan arkitektóniko, manera veranda òf pòrch, balustrada, drempi di porta, kantu e rand di dak, i ariba partishonnan interior di kamber. E ta sirbi komo partishon di veranda (òf pòrch) pa krea privasidat i freskura dor di filtra lus skèrpi di solo i pa laga ventilashon pasa. Ademas, e obra di kanchi riba veranda ta skonde e biganan di su struktura. E ta komun pa e kortina di kanchi aki aparesé den forma di un kurva, konosí komo "arko antias". 

E patronchinan kompleho ta simbóliko pa ku e kultura i tempu, por ehèmpel na Haiti e patronchinan por representa simbolo religioso di *vévé* usá durante seremonianan di vudu. Ademas, e patronchinan tambe por refleha simplemente elementonan ku ta defini e ambiente di naturalesa, manera mata i kokolishi. Originalmente, patronchi di kanchi tabata inspirá pa arte gótiko, inkluso tres-klaver, krus, i patronchi di vlam. E patronchi a desaroyá pa desiñonan simplifiká i estilístiko inspirá pa naturalesa. E diseño ta usá liña prinsipal pa representá rama, liña sekundario pa taki, i liña fini komo sprùit. E patronchi ta kreá hopi bia un sentido di movementu kontinuo, komunmente komo ranka den forma di spiral, areglá simétrikamente for di as sentral. Den sierto kaso, lètter òf forma di animal ta posishoná sentral pa graba e storia di su doño.

## Historia
E artesania a haña su kaminda pa Karibe via Estádos Unídos i Canada den siglo diesnuebe. Via katalòk por a pidi e obra di kanchi aki den diferente patronchi. E estilo aki ta mas komun denter e èks islanan ingles karibense, entre otro Haiti i Trinidad, i tambe por ehèmpel na Saba. E estilo ta aparasé masha poko denter di islanan ABC. 

### Haiti
Kasnan di kanchi haitiano ta un estilo arkitektóniko postkolonial, ku a separá su mes for di mayoria arkitektura kolonial den Karibe. E miho ehemplar di kasnan di kanchi na Haiti ta konsentra den un área di 1,5 kilometer kuadra pa sùit di e kapital Port-au-Prince, inkluso den barionan di Bois Verna, Turgeau, Babiole, Pacot, i Desprez. E distrito aki ta konosí pa su kasnan di shon tradishonal haitiano.

E movemento di estilo di kanchi a kuminsá na 1881 ku e palasio presidensial di Haiti, konstrui durante e presidensia di Lysius Salomon. E edifisio a introdusí normanan arkitektóniko nobo na Port-au-Prince, entre otro komo muraya un kader di palu yená ku klenku, dekorashon di karpinteria, plafòn altu (kua ta yuda aire kayente move bai laira), i aperturanan grandi riba veranda reimu. Na 1887, e edifisio konosí awó komo Hotel Oloffson a wòrdu enkargá pa un yu hòmber di presidente Tirésias Simon Sam i diseñá pa e arkitekto franses Brunet komo un villa privá, inspirá pa e arkitektura di resortnan Oropeo. 

Na 1895, tres haitiano hoben; Georges Baussan, Lèon Mathon, i Joseph-Eugène Maximilien a biaha pa Paris pa studia arkitektura. Inspirá pa desaroyá riba e movementu arkitektóniko emergente, nan a adaptá e estilo di resort franses kontemporaneo na e klima tropikal kreando un estilo típiko i distinto haitiano denter barionan luhoso di Port-au-Prince.

E periodo prinsipal di konstrukshon pa ku kasnan di kanchi a terminá na 1925, ora ku regulashonnan munisipal tabata rekerí edifisionan nobo pa ta konstruí ku muraya di metslá, betòn reenforsa, òf heru. E kasnan ku a sobrebí ta asosiá ku un periodo di prosperidat na Haiti rònt di kuminsamentu di siglo binti.

### Tailandia
E introdukshon di estilo di kanchi na Tailandia a kuminsá durante e reinado di Rama V (1868–1910), kende a bishita Oropa, e mesun periodo ku artesanonan britániko i franses tambe a yega Tailandia. Esaki a kondusí un transformashon den estilo i dekorashon arkitektóniko, inisialmente na Bangkok i despues na otro regionnan. Pa sùit di Tailandia e patronchinan di kanchi ta reflehá influensianan artistiko islámiko di Pengang, Malasia; pa nort, sierto di e diseñonan tabata influensia pa arte birmano; i den siudatnan na banda ost, manera provinsia Chanthaburi ku tabata okupá pa Fransia (1893–1904), estilo di kanchi ta masha prominente ku influensianan franses. E estilo di kanchi ta dorna kas di famia real, edifisio gubernamental, residensia noble, i bibiendanan religioso. Obra di kanchi tabata popular durante e reinado di Rama V i Rama VI, pero e popularidat a redusí durante reinado di Rama VII (1925–1935).

Pa region, kasnan di kanchi ta adaptá na su klima, material, i estétika. Ehèmpel notabel di kasnan di kanchi ta inkluí Palasio Vimanmek (Bangkok) i Baan Wong Buri (provinsia Phrae). Estilo di kanchi ta diferensiá for di patronchinan tailandes tradishonal, ya ku nan tin nòmbernan spesifiko, manera *prajamyam* i *kanok*.

## Ehemplar